Netbutikker sælger produkter med “skyhøje mængder” af giftige stoffer

Ifølge sydkoreanske myndigheder er der fundet “skyhøje niveauer” af giftige stoffer i nogle produkter, der sælges via netbutikkerne Shein og Temu. I flere tilfælde oversteg de giftige stoffer den tilladte mængde flere hundrede gange. Det meddeler nyhedsbureauet AFP.

Sydkoreanske myndigheder udfører ugentlige undersøgelser af varer, der bliver solgt via onlineplatformene. Ved det seneste eftersyn blev 144 produkter fra Shein, AliExpress og Temu testet, og flere produkter fra virksomhederne levede ikke op til myndighedernes krav.

Hos Shein blev der blandt andet fundet sko med voldsomt høje niveauer af de blødgørende phthalater, der kan påvirke mænds sædkvalitet. Det tilladte niveau af phthalater var overskredet 260 gange. Hos samme netbutik blev der fundet en emhætte med formaldehyd, der blandt andet bruges i balsameringsvæske og byggematerialer. Niveauet var det dobbelte af det tilladte.

Men også den herhjemme så populære kinesiske butik Temu har problemer. Miljøsundhedstjekket i Seoul fandt også, at sandaler fra Tema havde bly i indlægssålerne med niveauer mere end elleve gange over den tilladte grænse.

En talsmand fra Temu siger, at de nu har fjernet sandalerne fra butikken og iværksat en intern undersøgelse.

I april føjede EU butikken Shein til sin liste over digitale firmaer, der er store nok til at komme under strenge sikkerhedsregler – herunder foranstaltninger til at beskytte kunder mod usikre produkter, især dem, der kan være skadelige for mindreårige.

Netbutikker sælger produkter med “skyhøje mængder” af giftige stoffer